SKRIFTLIG FORESPØRGSEL E-3634/02

af Miquel Mayol i Raynal (Verts/ALE) til Kommissionen

(17. december 2002)

Om: Associeringsaftale mellem EU og Chile og respekt for mapuche-folkets rettigheder

Den 18. november blev der undertegnet en associeringsaftale mellem EU og Chile. Aftalen indeholder en bestemmelse om respekt for menneskerettighederne. I kapitlet om den politiske dialog er det under punkt 2 anført, at det vigtigste formål med den politiske dialog er at fremme, udbrede, udvikle og i fællesskab forsvare de demokratiske rettigheder, som respekten for menneskerettighederne

Chile er den eneste stat i hele Latinamerika, som ikke anerkender eksistensen af oprindelige folk. Deres rettigheder, og navnlig mapuche-folkets rettigheder, bliver langt fra respekteret og beskyttet. Endvidere nægter den chilenske regering at ratificere Den Internationale Arbejdsorganisations konvention nr. 169 vedrørende oprindelige folk og stammefolk (1989). Man ser derfor, at politiet i talrige tilfælde foretager vilkårlige voldshandlinger mod mapuche-samfundene, handlinger som ofte forbliver ustraffede.

Det anføres endvidere i aftalen, at et af de principper, som ligger til grund for den, er princippet om bæredygtig udvikling. Der sker imidlertid blind udnyttelse af naturressourcerne i mapuche-folkets territorium. Endvidere findes der talrige miljømæssige konflikter, som fældning af skoven på en stor del af mapuche-folkets territorium eller bygning af dæmninger i pehuenche-folkets område ved Alto Bio-bio. Det planlagte Ralco vandkraftværk vil indebære, at 3 500 ha af disse folks fædrene jord bliver oversvømmet, at de oprindelige folks love bliver krænket, og det vil medføre, at mapuche-pehuenche-familier må forflyttes undertiden mod deres vilje.

- Har Kommissionen kendskab til mapuche-folkets situation og den chilenske stats eventuelle krænkelse af deres rettigheder og deres territorium?

- Har Kommissionen til hensigt eventuelt at medtage mapuche-samfundenes politiske og sociale situation på dagsordenen for den politiske dialog på det tidspunkt, hvor aftalen træder i kraft, for at få Chiles regering til at ændre sin politik over for oprindelige folk?

- Vil Kommissionen inddrage repræsentanter for mapuche-folket i den politiske dialog, der er fastsat i associeringsaftalen?

Svar afgivet på Kommissionens vegne af Christopher Patten

(9. januar 2003)

Kommissionen er bekendt med mapuche-folkets situation. Den har i øvrigt bidraget til finansieringen af adskillige af de projekter, ikke-statslige organisationer (ngo) har iværksat til fordel for dette folk. Desuden har den sammen med Chiles regering lanceret et stort projekt for udvikling af landdistrikter i region IX, som er en region med mange mapuche-indbyggere.

Alle de emner, der ligger parterne på sinde, kan optages på dagsordenen for den politiske dialog. Kommissionen finder imidlertid, at den chilenske regerings politik for oprindelige folk går i den rigtige retning. Chiles regering har således iværksat en lang række tiltag for at søge at finde løsninger på mapuche-problematikken; bl.a. har den i 1993 oprettet Conadi (Corporación Nacional de Desarrollo Indígena national sammenslutning for oprindelige folks udvikling) og i 1999 lanceret en særlig plan med henblik på at støtte de oprindelige folk. Denne plan, der er resultatet af regeringens dialog med over 3 000 mapuche-samfund, omfatter 32 handlingsprogrammer. Desuden har den nuværende regering kort efter sin indsættelse udarbejdet en handlingsplan med 16 foranstaltninger for at intensivere den sociale og offentlige støtte til de oprindelige folk.

Det bør også understreges, at den chilenske forfatning garanterer respekten for alle menneskets rettigheder, og at alle landets indbyggere i de forfatnings- og lovgivningsmæssige bestemmelser sikres adgang til søgsmåls- og klagemuligheder for at beskytte deres rettigheder, hvis disse krænkes.

I associeringsaftalen mellem EU og Chile fastsættes det, at den politiske dialog mellem parterne finder sted mellem de to parters stats- og regeringschefer, ministre og højtstående embedsmænd. Mapuche-folkets repræsentanter vil dog kunne give udtryk for deres synspunkter under de møder med repræsentanter for Chiles og EU's civilsamfund, der er forudset i aftalen.